Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2021/C 489/05)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„NOORD-HOLLANDSE GOUDA“

EU št.: PDO-NL-0314-AM01 – 7. julij 2021

ZOP (X) ZGO ( )

1. Ime

„Noord-Hollandse Gouda“

2. Država članica ali Tretja Država

Nizozemska

3. Opis kmetijskega proizvoda ali živila

3.1. Vrsta proizvoda

Skupina 1.3 Siri

3.2. Opis proizvoda, za katerega se uporablja ime iz točke 1

Sir „Noord-Hollandse Gouda“ je sir vrste gavda (v valjih ali blokih z maso od 2,5 do 30 kg). Posebne značilnosti so:

— okus: aromatičen, prijeten, se topi v ustih, blag do oster, odvisno od starosti. Sir „Noord-Hollandse Gouda“ je manj slan kot druge gavde,

— prečni prerez: ko sir narežemo, so vidne luknje, ki niso nujno enakomerno razporejene,

— skorja: skorja sira je zaprta in gladka ter ne kaže vidne rasti plesni. Ena najbolj opaznih značilnosti sira je zlasti to, da se dobro shranjuje,

— čvrstost: sir „napolni“ sondo in je po določenem odporu zelo prožen. Sir se zaradi te značilne kakovosti tradicionalno označuje kot „mehki mlečni proizvod“.

3.3. Krma (samo za proizvode živalskega izvora) in surovine (samo za predelane proizvode)

Krma krav molznic, bogata s travo s pašnega območja Severne Holandije, je izjemno pomembna za kakovost sira „Noord-Hollandse Gouda“. Delež voluminozne krme, kot sta trava in silaža, na območju proizvodnje znaša vsaj 50 % skupne suhe snovi, ki se letno daje kravam v laktaciji. Popolna krma le iz surovine z geografskega območja ni mogoča, ker govedo v krmi potrebuje koncentrirano in voluminozno krmo, na geografskem območju pa je koncentrirana krma redka ali pa ni na voljo. Pozimi je krma z geografskega območja na voljo v obliki silaže. V slabih letinah za pridelavo trave je na primer morda treba vključiti del voluminozne krme iz zunaj regije. Zato se uporablja minimalna vrednost 50 %.

3.4. Posebne faze proizvodnje, ki jih je treba izvajati na opredeljenem geografskem območju

Sir „Noord-Hollandse Gouda“ se pripravlja samo iz mleka, proizvedenega v pokrajini Severna Holandija.

V 12 urah po prihodu v sirarno se mleko toplotno obdela največ 30 sekund pri 65 °C ali enakovredno, nato pa predela v mleko za sir. Mleko se za ta namen standardizira po vsebnosti maščobe, zaradi česar končni sir doseže med 48 % in 52 % vsebnosti maščobe v suhi snovi. Mleko za sir se pasterizira pri temperaturi najmanj 72 °C najmanj 15 sekund (ali enakovredno). Mleko se sesiri z uporabo telečjega ali mikrobnega sirila pri temperaturi med 31 in 34 °C. Ločevanje in sesirjenje mlečnih beljakovin, ki potekata pri tem, zaznamujeta sir „Noord-Hollandse Gouda“. Za izdelavo sirila se ne smejo uporabljati produktivni organizmi, vključno z mikroorganizmi, ki so ustvarjeni s tehnologijo rekombinantne DNK. Sirilo, proizvedeno z genskimi spremembami, je zato izključeno.

Za zakisanje se uporablja mešana kultura starter bakterij, ki spadajo v skupino LD starter kultur, Lactococcus lactis ssp. lactis in/ali Lactococcus lactis ssp. cremoris, Leuconostoc spp. in/ali Lactococcus lactis ssp. lactis biovar. diacetylactis.

Sirnina, ki nastane s sesirjenjem, se loči od sirotke ter obdela in izpere, tako da se pridobi bolj blag kot kisel okus (pH pri 14 dneh presega 5,25). Sirna zrna se v kadeh stisnejo do pravilne oblike in želene teže. Tako nastale oblike se potopijo v slanico, dokler ne doseže vsebnosti soli v suhi snovi, ki je v povprečju nižja od 3,3 %. Najvišja vsebnost soli v suhi snovi je 3,6 %.

Sir „Noord-Hollandse Gouda“ naravno zori pri temperaturi vsaj 14 °C najmanj 4 tedne in največ 18 mesecev.

Proizvodnja mleka, predelava in celotna začetna priprava sira potekajo kot po tradiciji na geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sir „Noord-Hollandse Gouda“ se lahko razreže, predpakira in zori v Severni Holandiji ali zunaj nje, če ima naslednji predelovalec celovit upravni sistem za spremljanje, s katerim zagotovi, da se poreklu razrezanega sira „Noord-Hollandse Gouda“ lahko sledi z enkratno kombinacijo številk in črk na oznaki ter da je potrošnik lahko prepričan o njegovem poreklu.

3.6. Posebna pravila za označevanje proizvoda, za katerega se uporablja registrirano ime

Vsak sir „Noord-Hollandse Gouda“ dobi oznako kazeina pred stiskanjem sirnega zrna. Poleg imena „Noord-Hollandse Gouda“ oznaka vsebuje edinstveno kombinacijo črk in številk v naraščajočem zaporedju, alfanumerično, digitalno ali digitalno-grafično.

Če se uporabljajo prožne etikete, morajo biti vidno navedene ime „Noord-Hollandse Gouda“ v povezavi z obveznim EU znakom ZOP.

Če se sir prodaja narezan in predpakiran, mora biti na predpakiranju navedeno ime proizvoda „Noord-Hollandse Gouda“ v povezavi z obveznim EU znakom ZOP.

4. Jedrnata opredelitev geografskega območja

Geografsko območje, na katero se nanaša vloga, je nizozemska pokrajina Severna Holandija.

5. Povezava z geografskim območjem

Posebne značilnosti sira „Noord-Hollandse Gouda“, zlasti prijetna aroma, značilna suha skorja in edinstvena čvrstost, so posledica spleta sestave mleka na območju Severne Holandije in recepture za pripravo „Noord-Hollandse Gouda“. Sir „Noord-Hollandse Gouda“ zaradi svojih posebnih značilnosti kaže razliko v kakovosti, za katero so potrošniki pripravljeni plačati višjo ceno.

Sklic na objavo specifikacije proizvoda

(drugi pododstavek člena 6(1) te uredbe)

Beschermde Oorsprongsbenaming (BOB) Noord-Hollandse Gouda (rvo.nl)

(1) UL L 179, 19.6.2014, str. 17.